সাহারা মরুভূমিতে তুষারপাত, মুহূর্তে বদলে গেল তাপমাত্রা

ওয়েব ডেস্ক: এযেন উলটপুরাণ। পৃথিবীর বৃহত্তম উষ্ণ মরুভূমিতে ভারী বৃষ্টিতে বানভাসি হওয়ার পর, এবার ভারী তুষারপাত হল। বালুকাময় সাহারা তুষারের (Sahara Desert Snowfall) চাদরে ঢাকা পড়ল। সেই ছবি ভাইরাল হয়ে গিয়েছে সোশ্যাল মিডিয়ায়।

গত ৪২ বছরে এই নিয়ে পঞ্চমবার সাহারার বালুকারাশিতে গুঁড়ো গুঁড়ো তুষার পাওয়া গেল। এর আগে, ১৯৭৯, ২০১৬, ২০১৮, ২০২১ সালেও তুষারপাত হয় সাহারায়।সাহারা মরুভূমির সর্বোচ্চ তাপমাত্রা থাকে ৫৮ ডিগ্রি সেলসিয়াস বা তারও উপরে। কিন্তু সেই তাপমাত্রা হঠাৎ-ই ০ ডিগ্রির নীচে নেমে যায়! -২ ডিগ্রিতে নেমে যায় সাহারার তাপমাত্রা! তুষারের চাদরে ঢাকা সাহারার ছবি তুলেছেন চিত্রগ্রাহক করিম বুশেটা। তিনি জানিয়েছেন, তাপমাত্রা -২ হওয়াতেই তুষারপাত হয়েছে।

আরও পড়ুন: ক্রোয়েশিয়ায় ভারতীয় দূতাবাসে হামলা! কড়া প্রতিক্রিয়া নয়াদিল্লির

বিজ্ঞানীরা বলছেন, জলবায়ু পরিবর্তনের জেরে আবহাওয়ার গতিপ্রকৃতি বদলেছে। কিছু জায়গা অস্বাভাবিকরকম উষ্ণ হয়ে উঠছে, আবার কিছু জায়গা প্রচণ্ড ঠান্ডা হয়ে যাচ্ছে। সাহারা মরুভূমিও এখন সারা বছর-ই উষ্ণ থাকে না। শীতকালে এর তাপমাত্রা অনেকটাই কমে যায়। সমুদ্রপৃষ্ঠ থেকে সাহারা মরুভূমির উচ্চতা ৯১০ মিটার। অ্যাটলাস পর্বতমালা ঘিরে রেখেছে সাহারা মরুভূমিকে। বিশেষজ্ঞরা বলছেন, দক্ষিণে উত্তর আফ্রিকার দিকে থেকে আসা শীতল বায়ুপ্রবাহ-ই সাহারায় এই তুষারপাতের জন্য দায়ী। শীতকালে ইউরোপ এবং ভূমধ্যসাগরীয় অঞ্চল থেকে শীতল ও শক্তিশালী বায়ুপ্রবাহ ধেয়ে আসে ওই অঞ্চলে। জানুয়ারির সময়ে শৈত্যপ্রবাহের জেরে উত্তর আলজিরিয়ার তাপমাত্রাও পৌঁছে যায় হিমাঙ্কের কাছাকাছি। আটলান্টিক মহাসাগর থেকেও আর্দ্র বাতাস স্থলভাগের দিকে ধেয়ে আসে। সেই আর্দ্র এবং শীতল বাতাস পরস্পরের সঙ্গে মিলিত হলে তুষারপাত হতে পারে বলে মত বিশেষজ্ঞদের।